钦定古今图书集成/明伦汇编/氏族典/第297卷 > 《廖用贤尚友录》 > 羊烈
## 钦定古今图书集成/明伦汇编/氏族典/第297卷 > 《廖用贤尚友录》 > 羊烈

按《北齐书羊烈传》，“烈字信卿，太山钜平人，晋太仆卿
琇之八世孙，魏梁州刺史祉之弟子。少通敏，好读书，
能言名理，以元学知名。弱冠，州辟主簿，又兼治中从
事。刺史方以吏事为意，以干济见知，释巾太师咸阳
王行参军，迁秘书郎。显祖初，为仪同三司开府仓曹
参军事。天保初，授太子步兵校尉、轻车将军，寻迁并”
省比部郎中，除司徒属。频历尚书祠部、左右民郎中，
所在咸为称职。九年，除平阳太守，治有能名。皇建二
年，迁光禄少卿，加龙骧将军、兖州大中正，又进号平
南将军。天统中，除大中大夫。武平初，除骠骑将军、义
州刺史，寻以老疾还乡。周大象中卒。